钦定古今图书集成/历象汇编/乾象典/第077卷 > 性理会通 > 《雷电赋》顾凯之
## 钦定古今图书集成/历象汇编/乾象典/第077卷 > 性理会通 > 《雷电赋》顾凯之

“太极纷纶，元气澄练，阴阳相薄，为雷为电”，是以宣尼
敬威忽变，夫其声无定响，光不恒照，砰訇轮转，倏闪
罗曜。若乃太阴下沦，少阳初升，蛰虫将启，动灵先应，
殷殷徐振，不激不凭，岂隐隐之虚应，乃违和而伤生，
昭王度之先节，见二仪之幽情。至乃辰开日明，太清
无霭，灵眼扬积以瞿焕，壮鼓崩天而砰磕，陵堆訇隐
以待倾，方地嶪崿其若败。苍生非悟而丧魂，龙鬼失
据以颠沛。光惊于泉底，声动于天外。及其洒北斗以
诞圣，震昆阳以伐违。降投鹿以命桀，岛双𣸣而横尸。
倒惊桧于霄际，推腾龙于云湄。烈天地以绕映，帷六
合以动威。在虚德而卷舒，谢神艳之难追。